Document ID: 32002L0080

Kommissionens direktiv 2002/80/EF
af 3. oktober 2002
om tilpasning til den tekniske udvikling af Rådets direktiv 70/220/EØF om tilnærmelse af medlemsstaternes lovgivning om foranstaltninger mod luftforurening forårsaget af emissioner fra motorkøretøjer
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil(1), senest ændret ved Kommissionens direktiv 2001/116/EF(2), særlig artikel 13, stk. 2,
under henvisning til Rådets direktiv 70/220/EØF af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af emissioner fra motorkøretøjer(3), senest ændret ved Europa-Parlamentets og Rådets direktiv 2001/100/EF(4), særlig artikel 5, og
ud fra følgende betragtninger:
(1) Direktiv 70/220/EØF er et af særdirektiverne under den typegodkendelsesprocedure, som er fastlagt ved Rådets direktiv 70/156/EØF.
(2) Ved direktiv 70/220/EØF er der indført en ny metode til kontrol af produktionsoverensstemmelsen for køretøjer efter ibrugtagning. Det bør defineres, hvilke oplysninger en fabrikant skal indsamle og indsende som grundlag for typegodkendelsesmyndighedens undersøgelse af, om et køretøj opfylder kravene i direktiv 70/220/EØF i den krævede holdbarhedsperiode. Definitionen af, om et køretøj må anses for at være en "ekstraordinært forurenende enhed" i de tilfælde, hvor emissionspræstationerne søges bekræftet ved prøvning af en repræsentativ stikprøve af køretøjer af en bestemt type og statistisk analyse af prøvningsresultater af nævnte type, bør kompletteres.
(3) Der bør indføres tekniske bestemmelser for typegodkendelsen af udskiftningkatalysatorer som separate tekniske enheder for at sikre både deres udstødningsegenskaber og deres kompatibilitet med et eventuelt egendiagnosesystem (OBD-system) i det køretøj, som de er konstrueret til. For at lette håndhævelsen i medlemsstaterne bør der indføres bestemmelser om mærkning af både udskiftningskatalysatorer og originale udskiftningskatalysatorer og deres emballage. Desuden bør der indføres en anmodning om, at udskiftningskatalysatorer, der er fremstillet og markedsført i Fællesskabet før indførelsen af dette direktiv, ledsages af yderligere oplysninger.
(4) Med direktiv 70/220/EØF blev der indført bestemmelser vedrørende OBD-systemer. For at sikre, at udviklingen af udskiftningskomponenter, som har afgørende indflydelse på, om OBD-systemet fungerer korrekt, ikke begrænses af, at der ikke er relevante oplysninger om OBD-systemet til rådighed, bør der indføres forskrifter om, at bilfabrikanten stiller sådanne relevante oplysninger til rådighed for typegodkendelsesmyndighederne.
(5) De tekniske krav vedrørende strategierne for fejlindikation er blevet afklaret, således at det anses for en fejlfunktion, hvis OBD-systemets grænseværdier overskrides, eller hvis OBD-systemet ikke kan opfylde de grundlæggende OBD-overvågningskrav, der er fastsat i dette direktiv.
(6) Det er også nødvendigt at indføre særlige ændringer vedrørende håndteringen af OBD-information, så bezindrift og gasdrift kan behandles separat.
(7) Som følge af den korte frist indtil 1. januar 2003, efter hvilken alle typer af gasdrevne køretøjer bør være forsynet med et OBD-system, er det nødvendigt at tillade typegodkendelse af gasdrevne køretøjer, som indeholder et begrænset antal mindre mangler, som måtte opstå ved eller før typegodkendelsen. Den typegodkendende myndighed kan også udstede en udvidelse af typegodkendelsesattesten for så vidt angår køretøjer, der allerede er blevet typegodkendt, i de tilfælde, hvor mangler efterfølgende findes i OBD-systemet i ibrugtagne køretøjer. Sådanne udvidelse må dog ikke udstedes, hvis systemet er helt ude af stand til at foretage en kontrolovervågning. Der bør fastsættes en periode, inden for hvilken de mangler, som den typegodkendende myndighed tillader, skal være afhjulpet på de senere fremstillede køretøjer.
(8) Direktiv 70/220/EØF bør ajourføres under hensyn til den tekniske udvikling, navnlig de nye definitioner af de mere standardiserede fejlmeldingskoder, de mere fabriksspecifikke fejlmeldingskoder, de nye sekscifrede koder samt ISO-standard 15031-6 og SAE-standard J12012, der er blevet ajourført.
(9) I henhold til Europa-Parlamentets og Rådets direktiv 98/70/EF af 13. oktober 1998 om kvaliteten af benzin og dieselolie og om ændring af Rådets direktiv 93/12/EF(5), ændret ved Kommissionens direktiv 2000/71/EF(6), må benzin- og dieselbrændstof, der sælges i Fællesskabet, fra 1. januar 2005 højst have et svovlindhold på 50 mg/kg (parts per million). De referencebrændstoffer, der anvendes ved typegodkendelsesprøvninger af køretøjer med hensyn til de emmissionsgrænseværdier, der vil være gældende fra 2005, bør omdefineres, således at de, hvor det er relevant, med hensyn til svovlindhold, indhold af aromater og iltindhold i benzin og diesel bedre svarer til de brændstoffer, der bør blive udbudt på markedet i 2005, og som anvendes af køretøjer med avanceret emissionsbegrænsningsudstyr eller motorer med direkte benzinindsprøjtning.
(10) Direktiv 70/220/EØF bør der for ændres i overensstemmelse hermed.
(11) De i dette direktiv fastsatte foranstaltninger er i overensstemmelse med udtalelse fra det udvalg for tilpasning til den tekniske udvikling, som er nedsat ved direktiv 70/156/EØF -
UDSTEDT FØLGENDE DIREKTIV:
Artikel 1
1) Artikel 1 i direktiv 70/220/EØF affattes således:
"Artikel 1
I dette direktiv forstås ved:
a) 'køretøj': ethvert køretøj, der er omfattet af definitionen i bilag II, afsnit A, i direktiv 70/156/EØF
b) 'køretøj, der anvender LPG eller naturgas som brændstof': køretøj indrettet med specialudstyr med henblik på anvendelse af LPG eller naturgas som brændstof. Et sådant køretøj kan være udformet og fremstillet som monobrændstofkøretøj eller som et køretøj, der kan skifte mellem brændstoffer.
c) 'monobrændstofkøretøj': køretøj, der primært er udformet med henblik på permanent anvendelse af LPG eller naturgas som brændstof, men som også kan være udstyret med et system med henblik på anvendelse af benzin i nødstilfælde eller udelukkende ved start, og hvis benzintank højst kan rumme 15 liter benzin.
d) 'køretøj, der kan skifte mellem brændstoffer': køretøj, som noget af tiden kan køre på benzin og noget af tiden på enten LPG eller naturgas."
2) Bilag I, II, III, IX, IX a, X, XI og XIII til direktiv 70/220/EØF ændres i overensstemmelse med bilaget til dette direktiv.
Artikel 2
1. Med virkning fra den 1. juli 2003 må medlemsstaterne ikke, hvis køretøjerne opfylder kravene i direktiv 70/220/EØF som ændret ved dette direktiv:
a) afvise at tildele EF-typegodkendelse i henhold til artikel 4, stk. 1, i direktiv 70/156/EØF, eller
b) afvise at tildele national typegodkendelse, eller
c) forbyde indregistrering, salg eller ibrugtagning af køretøjer i henhold til artikel 7 i direktiv 70/156/EØF.
2. Hvis en ny køretøjstype ikke opfylder bestemmelserne i direktiv 70/220/EØF som ændret ved dette direktiv, må medlemsstaterne med virkning fra 1. juli 2003 ikke længere tildele:
a) EF-typegodkendelse i henhold til artikel 4, stk. 1, i direktiv 70/156/EF, eller
b) national typegodkendelse.
Medlemsstaterne kan dog fortsætte med at tildele de i litra a) omhandlede typegodkendelser, hvis artikel 8, stk. 2, i direktiv 70/156/EØF finder anvendelse.
3. Hvis køretøjerne ikke opfylder forskrifterne i direktiv 70/220/EØF som ændret ved dette direktiv, skal medlemsstaterne:
a) anse typeattester, som ledsager nye køretøjer i henhold til direktiv 70/156/EØF, for ugyldige i henhold til artikel 7, stk. 1, i direktivet, og
b) nægte indregistrering, salg og første ibrugtagning af fabriksnye køretøjer, der ikke ledsages af en gyldig overensstemmelsesattest i overensstemmelse med bestemmelserne i direktiv 70/156/EØF, undtagen i tilfælde hvor bestemmelserne i artikel 8, stk. 2, i direktiv 70/156/EØF påberåbes.
4. Stk. 3 finder med virkning fra 1. januar 2006 anvendelse på:
a) køretøjer i klasse M, med undtagelse af køretøjer, hvis totalvægt overstiger 2500 kg, og
b) køretøjer i klasse N1, kategori I.
Stk. 3 finder med virkning fra 1. januar 2007 anvendelse på:
a) køretøjer i klasse N1, kategori II og III, som angivet i tabellen i punkt 5.3.1.4 i bilag I til direktiv 70/220/EØF, og
b) køretøjer i klasse M, hvis totalvægt overstiger 2500 kg.
Artikel 3
1. Med hensyn til nye udskiftningskatalysatorer til montering på køretøjer, der er blevet typegodkendt i henhold til direktiv 70/220/EØF som ændret ved dette direktiv, må medlemsstaterne fra den 1. juli 2003 ikke:
a) afvise at tildele EF-typegodkendelse i henhold til artikel 4, stk. 1, i direktiv 70/156/EØF, eller
b) forbyde, at de sælges og monteres på et køretøj.
2. Med virkning fra den 1. juli 2003 må medlemsstaterne ikke længere bevilge EF-typegodkendelse i henhold til artikel 4, stk. 1, i direktiv 70/156/EØF af nye udskiftningskatalysatorer, der ikke er blevet typegodkendt i overensstemmelse med direktiv 70/220/EØF, som ændret ved dette direktiv.
3. Medlemsstaterne skal fortsat tillade salg og montering af nye udskiftningskatalysatorer, for hvilke der er udstedt typegodkendelse som separat teknisk enhed forud for ikrafttrædelsen af dette direktiv, for så vidt som der er tale om anvendelse i allerede ibrugtagne køretøjer.
Artikel 4
Inden 1. juli 2005 skal fabrikanterne sørge for at levere yderligere information enten direkte til salgsstedet eller til eventuelle distributører, og sådan information skal dække alle nye udskiftningskatalysatorer, der har været udbudt til salg i EU før datoen for ikrafttrædelsen af dette direktiv, og som ikke på anden måde er i overensstemmelse med de krav, der er fastlagt i Kommissionens direktiv 98/77/EF(7).
Den yderligere information, der er omhandlet i stk. 1, skal opfylde de krav, der er fastlagt i punkt 7 i bilag XIII til dette direktiv.
Artikel 5
Med virkning fra datoen for ikrafttrædelsen af dette direktiv finder bestemmelserne i afsnit 7 i bilag I til direktiv 70/220/EØF, som ændret ved dette direktiv, med særligt henblik på ibrugtagne køretøjer, anvendelse på alle køretøjer, der er typegodkendt i henhold til principperne i direktiv 70/220/EØF, som ændret ved Europa-Parlamentets og Rådets(8) direktiv 98/69/EF eller senere direktiver.
Artikel 6
1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 31. maj 2003. De underretter straks Kommissionen herom.
De anvender disse love og bestemmelser fra den 1. juni 2003.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.
Artikel 7
Dette direktiv træder i kraft på tredjedagen efter offentliggørelsen i De Europæiske Fællesskabers Tidende.
Artikel 8
Dette direktiv er rettet til medlemsstaterne.
Udfærdiget i Bruxelles, den 3. oktober 2002.

Labels: 7
8
15
20